z m l u v a  o  d i e l o

č. ZML ..... /2022 RE

uzavretá podľa § 536 a nasl. zákona č. 513/1991 Zb. Obchodného zákonníka v znení neskorších predpisov

**Zmluvné strany**

**Objednávateľ:**

Názov: **Katolícka univerzita v Ružomberku**

Sídlo: Hrabovská cesta 1A, 034 01 Ružomberok

IČO: 37 801 279

DIČ: 2021512427

IČ DPH: SK2021512427

Zastúpený: doc. Ing. Jaroslav Demko, CSc. – rektor

Bankové spojenie: **Štátna pokladnica**

IBAN: SK86 8180 0000 0070 0022 4305

(ďalej len „*objednávateľ*“)

**a**

**Zhotoviteľ:**

Názov:

Sídlo:

IČO:

DIČ:

IČ DPH:

Zastúpený:

Bankové spojenie:

IBAN:

(ďalej len „*zhotoviteľ*“)

(objednávateľ a zhotoviteľ ďalej spolu aj ako *„zmluvné strany“*)

**Článok 1**

**Predmet zmluvy**

1. Prostredníctvom tejto zmluvy sa zhotoviteľ zaväzuje v rozsahu a za podmienok dohodnutých v tejto zmluve vykonať pre objednávateľa nasledujúce dielo: kompletná dodávka a realizácia stavebných prác v predmete zákazky: „**ZNÍŽENIE ENERGETICKEJ POTREBY - HLAVNÁ 91, KOŠICE**“ (ďalej len ako „dielo“ alebo „zákazka“) a objednávateľ sa zaväzuje dielo prevziať a zaplatiť zaň zhotoviteľovi dohodnutú cenu diela podľa Článku 3 tejto zmluvy.
2. Dielom na účely tejto zmluvy sa rozumie kompletné stavebné práce, podľa špecifikácie uvedenej v **Prílohe č. 1** tejto zmluvy na objektoch – nehnuteľnostiach vedených Okresným úradom Košice, katastrálny odbor v katastri nehnuteľnosti pre kat. územie Stredné mesto, obec KOSICE - STARÉ MESTO, okres Košice I na LV č.10531, a to:
	1. stavba so súpis. č. 292, postavenej na pozemku parcely registra „C“ KN, parc. Č. 765/1, druh pozemku zastavaná plocha a nádvorie o výmere 2391 m2; druh stavby: Iná budova, popis stavby: Palác mestský, **Hlavná 91**.

Predmetné nehnuteľnosti sú vo výlučnom vlastníctve Košickej arcidiecézy, so sídlom Hlavná 28, 041 83 Košice – mestská časť Staré Mesto a objednávateľ ich užíva na základe Zmluvy o výpožičke č. ZML 24/2022 RE zo dňa 31.01.2022.

1. Zhotoviteľ je povinný sa pri realizácii diela riadiť touto zmluvou a zároveň dielo vykonať v súlade s obsahom Cenovej ponuky (Ocenený výkaz/výmer, stanovenie cien - špecifikácia položiek stavebných prác, zo dňa ....................... (ďalej len ako „rozpočet“), ktorý tvorí Prílohu č. 1 tejto zmluvy a jej neoddeliteľnú súčasť. Zmluvné strany sa dohodli, že zhotoviteľ vykoná práce v rozsahu a s použitím materiálov, ktoré sú podrobne vymedzené v rozpočte.
2. Dielo bude zhotoviteľom realizované na základe predloženého a zmluvnými stranami odsúhlaseného rozpočtu na uskutočnenie stavebných prác.
3. Zhotoviteľ sa zaväzuje vykonať predmetné dielo vo vlastnom mene a na vlastnú zodpovednosť, na profesionálnej úrovni s odborne spôsobilými osobami, na vlastné náklady a nebezpečenstvo, v rozsahu a v kvalite podľa tejto zmluvy vrátane jej príloh, pričom bude dodržiavať všeobecne záväzné predpisy, platné technické normy a vyjadrenia dotknutých orgánov a rozhodnutia príslušných orgánov verejnej správy, a taktiež sa dielo zaväzuje vykonať v súlade s pokynmi a záujmami objednávateľa, s ktorými bol oboznámený. Objednávateľ sa zaväzuje poskytnúť zhotoviteľovi pri výkone diela potrebnú súčinnosť.
4. Objednávateľ si vyhradzuje právo zmeniť resp. upraviť rozsah prác na predmetnom diele ako aj požadovať akúkoľvek zmenu diela priamo súvisiacu s realizáciou diela. Realizovanie diela v inom ako v tejto zmluve dojednanom rozsahu je možné iba na základe písomného dodatku k tejto zmluve. Bez predchádzajúceho uzavretia dodatku zhotoviteľ nie je oprávnený sa odchýliť od predmetu tejto zmluvy ani pristúpiť k začatiu vykonávania prác v inom ako pôvodne dohodnutom rozsahu.
5. Zmluvné strany sa dohodli, že dielo bude odovzdané a prevzaté naraz **ako celok.**

**Článok 2**

**Miesto a termín plnenia predmetu zmluvy**

1. Zmluva o dielo sa uzatvára do úplného ukončenia zákazky, t. j. do jej písomného odovzdania a prevzatia objednávateľom.
2. Lehoty plnenia predmetu zákazky podľa Článku 1 tejto zmluvy sú nasledovné:
	* začiatok realizácie diela: **dňa ......................,** pričomodovzdanie staveniska budú zmluvné strany realizovať na základe podpísania protokolu o odovzdaní a prevzatí miesta realizácie diela,
	* ukončenie realizácie diela: **do dňa .......................**
3. Zhotoviteľ splní svoju povinnosť vykonať dielo riadnym ukončením a odovzdaním diela objednávateľovi. Riadnym dokončením diela je stav, kedy došlo k odovzdaniu a prevzatiu diela zrealizovaného podľa tejto zmluvy ako celku bez vád a nedorobkov. Za odovzdanie diela sa považuje odovzdanie riadne dokončeného diela na základe písomného protokolu o odovzdaní a prevzatí diela podpísaného oboma zmluvnými stranami bez výhrad.
4. Ak zhotoviteľ vykoná dielo ešte pred dohodnutým termínom podľa ods. 2 tohto Článku tejto zmluvy, zaväzuje sa objednávateľ toto dielo prevziať, ak je dielo dokončené riadne v súlade s touto zmluvou aj v skoršom ponúknutom termíne bez nároku zhotoviteľa na finančné protiplnenie nad cenu diela dohodnutú v tejto zmluve alebo akýkoľvek príplatok.
5. Zhotoviteľ je povinný bez meškania písomne informovať objednávateľa o akejkoľvek skutočnosti, ktorá bráni alebo sťažuje včasnú alebo riadnu realizáciu diela,  alebo ktorá môže spôsobiť omeškanie zhotoviteľa s plnením termínov podľa tejto zmluvy.
6. Zmluvné strany sa dohodli, že termíny začatia a ukončenia realizácie diela dohodnuté v tejto zmluve možno zmeniť len písomným dodatkom zmluvných strán.
7. Miestom realizácie diela je nehnuteľnosť bližšie špecifikovaná v Článku 1 ods. 2 tejto zmluvy (ďalej aj ako *„miesto plnenia“*).

**Článok 3**

 **Cena diela a platobné podmienky**

1. Cena za riadne vykonanie a odovzdanie diela bez vád a nedorobkov je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou MFSR č. 87/1996 Z. z. ktorou sa vykonáva zákon Národnej rady Slovenskej republiky č. 18/1996 Z. z. o cenách, od ktorej sa nemožno odchýliť smerom nahor, ako je uvedené v rozpočte.

**Celková cena diela predstavuje:**

* **............................... EUR** **bez DPH** slovom: ................................ eur ...... eurocentov(ďalej len ako *„cena diela“*), týmto nie je dotknuté ustanovenie Článku 3 ods. 4 tejto zmluvy.

Na dodávku predmetných stavebných prác tejto zákazky sa vzťahuje prenos daňovej povinnosti podľa ustanovenia § 69 ods. 12 písm. j) zákona č. 222/2004 o dani z pridanej hodnoty v znení neskorších predpisov.

Položky stavebných prác a dodávok, pri ktorých nie sú uvedené jednotkové ceny v dotknutom rozpočte, sa zo strany objednávateľa pri zhotovovaní stavby neuhradia a budú sa považovať za zahrnuté v iných cenách.

1. Vzhľadom na uvedené sú teda v cene diela zahrnuté všetky náklady súvisiace s uskutočnením diela, ako aj náklady na prevádzku, údržbu, vypratanie a vyčistenie miesta plnenia, dopravné náklady, náklady spojené s odstránením odpadov z miesta plnenia, a zabezpečenie ostatných záväzkov zhotoviteľa z tejto zmluvy.
2. Dohodnutá cena za zhotovenie predmetu zmluvy je stanovená v zmysle zákona ako **maximálna, pevná**, t. j. cena, ktorú nie je možné prekročiť, ani z dôvodu zmeny cien vstupných materiálov, palív, energií a pod.
3. Dohodnutá cena diela sa môže meniť len v prípade uskutočnenie doplňujúcich prác požadovaných zo strany objednávateľa diela na základe predchádzajúceho písomného dodatku k tejto zmluve podpísaného oboma zmluvnými stranami, tým nie je dotknuté ustanovenie ods. 3 tohto článku zmluvy.
4. Po riadnom dokončení a protokolárnom odovzdaní diela bez vád a nedorobkov je zhotoviteľ oprávnený vystaviť faktúru. Súčasťou faktúry je súpis vykonaných prác potvrdený objednávateľom alebo ním splnomocnenou osobou. Splatnosť faktúry je **30 dní** od doručenia faktúry objednávateľovi.
5. Za deň úhrady sa považuje deň odpísania príslušnej sumy z účtu objednávateľa v prospech účtu zhotoviteľa.
6. Zhotoviteľ zodpovedá za správnosť a úplnosť faktúry, ktorá musí mať náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov.
7. V prípade, že faktúra nebude obsahovať náležitosti uvedené v tejto zmluve, objednávateľ je oprávnený vrátiť ju zhotoviteľovi na doplnenie. V takom prípade lehota splatnosti prestáva plynúť a nová lehota splatnosti neuplynie skôr ako 30 dní odo dňa preukázateľného doručenia opravenej faktúry objednávateľovi.
8. Zmluvné strany sa dohodli, že všetky platby sa budú uskutočňovať bezhotovostným platobným prevodom finančných prostriedkov na účet tej ktorej zmluvnej strany uvedený v záhlaví tejto zmluvy.
9. Ak zhotoviteľ nesplní svoju povinnosť odovzdať riadne vykonané dielo v dohodnutom termíne, je objednávateľ oprávnený uplatniť si voči zhotoviteľovi zmluvnú pokutu vo výške 0,05% z ceny diela za každý deň omeškania s odovzdaním diela.
10. Ak je objednávateľ v omeškaní z úhradou ceny diela, resp. jej časti v zmysle ods. 5 tohto Článku zmluvy, môže zhotoviteľ účtovať objednávateľovi úrok z omeškania vo výške 0,05 % z nezaplatenej sumy za každý deň omeškania.

**Článok 4**

**Záručná doba a zodpovednosť za vady**

1. Zhotoviteľ zodpovedá za to, že predmet tejto zmluvy je zhotovený podľa technického zadania, rozpočtu, projektovej dokumentácie a podmienok tejto zmluvy.
2. Zhotoviteľ zodpovedá za vady, ktoré predmet má v čase jeho odovzdania objednávateľovi, ako aj za vady, ktoré sa prejavia v záručnej dobe, a za ktoré zodpovedá zhotoviteľ diela v dôsledku porušenia svojich povinností.
3. Zhotoviteľ zodpovedá za to, že zhotovené dielo bude mať počas celej záručnej doby vlastnosti dohodnuté touto zmluvou a bude vyhovovať požiadavkám technických noriem a všeobecne záväzných právnych predpisov.
4. Zmluvné strany sa dohodli, že záručná doba na celú zákazku je **60 mesiacov** a začína plynúť odo dňa riadneho odovzdania diela objednávateľovi a jeho prevzatím bez vád a nedorobkov. Na zabudované prvky, na ktoré zhotoviteľ odovzdal pri odovzdaní a prevzatí diela objednávateľovi záručné listy, sa vzťahuje záručná doba podľa týchto záručných listov. Záručná doba sa predlžuje o dobu, počas ktorej objednávateľ nemohol pre vady, za ktoré zodpovedá zhotoviteľ, dielo riadne užívať.
5. V čase trvania záručnej doby má objednávateľ nárok na bezplatné odstránenie vady. Za vadu sa nepovažuje chyba, ktorá sa vyskytla v dôsledku neprimeraného užívania alebo úmyselného poškodenia diela.
6. Vadou sa rozumie, ak dielo nemá vlastnosti určené právnymi predpismi, technickými normami alebo ak nie je vyhotovené v súlade s touto zmluvou alebo prílohami tejto zmluvy, prípadne ak vykazuje vady, ktoré znižujú jeho hodnotu alebo schopnosť užívania k v zmluve určenému účelu, najmä odchýlka v kvalite, rozsahu a parametroch diela stanoveným technickým zadaním, touto zmluvou a platnými technickými normami a platnými právnymi predpismi. Záruka sa vzťahuje aj na vady diela spôsobené vadou materiálu, nesprávnou funkčnosťou diela alebo jeho časti, nesprávnym poučením o použití diela alebo dodaním nesprávnej dokumentácie.
7. Nedorobkom sa rozumie nedokončená práca oproti technickému zadaniu. Na účely uplatňovania nárokov zo záruky za dielo sa nedorobky považujú za vady diela.
8. Skryté vady má objednávateľ právo reklamovať bez zbytočného odkladu, najneskôr do konca záručnej doby.
9. Nárok na bezplatné odstránenie vady uplatní objednávateľ bezodkladne po zistení tejto vady písomnou formou u zhotoviteľa.
10. Zhotoviteľ sa zaväzuje začať s odstraňovaním prípadných vád predmetu zákazky bezodkladne od prevzatia písomného uplatnenia oprávnenej reklamácie objednávateľa a vady odstrániť v čo najkratšom technicky možnom čase. Termín odstránenia vád sa dohodne písomnou formou.
11. Vady a nedorobky zistené pri preberacom konaní budú zapísané v preberacom protokole o odovzdaní a prevzatí stavby s uvedením termínu ich odstránenia. Ďalej bude dojednaný postup, resp. spolupôsobenie objednávateľa pri ich odstraňovaní. O odstránení všetkých vád, resp. nedorobkov sa vyhotoví písomný záznam.
12. Ak zhotoviteľ neodstráni vady diela podľa tejto zmluvy alebo ak oznámi, že vady neodstráni, objednávateľ sa bude riadiť ustanoveniami § 345 zákona č. 513/1991 Zb. Obchodný zákonník (ďalej len ako „Obchodný zákonník“), pričom objednávateľ má právo aj bez súhlasu zhotoviteľa odstrániť vady sám na náklady zhotoviteľa alebo poveriť odstránením vád tretiu osobu na náklady zhotoviteľa s tým, že záruka na dielo tým zostáva nedotknutá. Objednávateľ je oprávnený si uplatniť voči zhotoviteľovi náhradu takto vzniknutých nákladov.

**Článok 5**

**Podmienky vykonania diela**

1. Zhotoviteľ vykoná zákazku na svoje náklady a pri vlastnom zabezpečení bezpečnosti práce a zabezpečení plnenia všetkých legislatívnych opatrení vzťahujúcich sa na zhotovenie diela.
2. Objednávateľ je povinný odovzdať stavenisko vypratané tak, aby zhotoviteľ mohol na ňom začať práce v súlade s podmienkami zmluvy. O odovzdaní staveniska, resp. miesta plnenia sa spíše **preberací a odovzdávací protokol**.
3. Zhotoviteľ je povinný obstarať veci potrebné na vykonanie diela. Kúpna cena týchto vecí je zahrnutá v cene za vykonanie diela podľa tejto zmluvy, a to podľa rozpočtu obsiahnutého v prílohe č. 1 tejto zmluvy.
4. Zhotoviteľ zabezpečí na svoje náklady dopravu a skladovanie všetkých materiálov, stavebných hmôt a dielcov, výrobkov, strojov a zariadení a ich presun na stavenisko.
5. Nebezpečenstvo škody na diele a na veciach a materiáloch potrebných na zhotovenie diela znáša zhotoviteľ, a to až do doby úplného prevzatia diela objednávateľom bez vád a nedorobkov.
6. Prevzatím miesta plnenia prechádza nebezpečenstvo škody na zhotovovanom diele na zhotoviteľa. Zhotoviteľ je povinný na mieste plnenia diela okrem iného tiež dodržiavať všeobecne záväzné právne predpisy týkajúce sa bezpečnosti a ochrany zdravia pri práci s tým, že zhotoviteľ zodpovedá za škody spôsobené porušením tejto povinnosti. Zhotoviteľ zodpovedá tiež za dodržiavanie predpisov o ochrane pred požiarmi (OPP).
7. Zhotoviteľ je povinný zabezpečiť miesto, na ktorom sa vykonávajú práce nevyhnutné na vykonanie diela podľa ustanovení tejto zmluvy, pred nepovoleným vstupom tretích osôb. Zhotoviteľ zodpovedá za škodu spôsobenú porušením tejto povinnosti.
8. Zhotoviteľ je povinný zabezpečiť dielo proti poškodeniu alebo zničeniu.
9. Zhotoviteľ je povinný nahradiť objednávateľovi škodu, ktorú mu spôsobil svojím konaním vrátane nedbanlivosti, a to v skutočnom rozsahu. Nárok na náhradu škody nevylučuje právo objednávateľa uplatniť zmluvnú pokutu v súlade s podmienkami zmluvy.
10. Ak konanie zhotoviteľa v súvislosti a v čase plnenia predmetu zmluvy má za následok porušenie predpisov v oblasti BOZP, OPP a životného prostredia a tieto porušenia budú mať za následok udelenie pokuty objednávateľovi zo strany orgánov verejnej alebo štátnej správy podľa príslušných právnych predpisov, odškodní zhotoviteľ objednávateľa v celej výške zaplatenej pokuty.
11. Ak konanie zhotoviteľa v súvislosti a v čase plnenia predmetu zmluvy má za následok poškodenia zdravia ľudí a majetku tretích osôb a títo uplatnia nároky voči objednávateľovi, zhotoviteľ odškodní objednávateľa za uspokojenie týchto nárokov v plnej výške.
12. Objednávateľ môže uplatniť svoje práva na náhradu škody, ak písomne upovedomí zhotoviteľa o nároku, ktorý bol vznesený voči objednávateľovi. Objednávateľ umožní zhotoviteľovi, ak o to požiada, aby viedol všetky rokovania smerujúce k vybaveniu týchto nárokov, prípadne sa na nich zúčastňoval.
13. Zhotoviteľ zodpovedá v plnom rozsahu za škodu na majetku objednávateľa, ktorú spôsobí v súvislosti s plnením predmetu tejto zmluvy.
14. Zhotoviteľ zodpovedá za čistotu a poriadok na stavenisku. Zhotoviteľ odstráni na vlastné náklady odpady, ktoré sú výsledkom jeho činnosti.
15. Zmluvné strany sa dohodli, že práce, ktoré zhotoviteľ nevykoná, vykoná odchýlne od podmienok tejto zmluvy a jej príloh, a/alebo použije materiály odlišné od materiálov uvedených v tejto zmluve a jej prílohách (za predpokladu, že tak urobil bez predchádzajúceho písomného súhlasu objednávateľa), je objednávateľ oprávnený neuhradiť, pričom je zhotoviteľ povinný odlišné materiály na výzvu objednávateľa na vlastné náklady odstrániť a nahradiť materiálom podľa tejto zmluvy. V prípade, ak tak neučiní, objednávateľ je oprávnený takéto materiály odstrániť treťou osobou na náklady zhotoviteľa.
16. Zhotoviteľ nesmie zadať svojim subdodávateľom ani žiadnym tretím osobám vyhotovenie diela bez predchádzajúceho výslovného súhlasu objednávateľa. Zhotoviteľ nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu.
17. Vlastníkom diela, a to v každom štádiu jeho zhotovenia, je objednávateľ. Nebezpečenstvo škody na diele a na veciach použitých na zhotovenie diela, však až do doby úplného odovzdania celého diela spočíva na zhotoviteľovi.
18. Podmienkou odovzdania a prevzatia zákazky je úspešné vykonanie všetkých skúšok predpísaných osobitnými predpismi, záväznými normami a projektovou dokumentáciou. Doklady o týchto skúškach podmieňujú prevzatie zákazky.
19. **Preberací protokol** o odovzdaní a prevzatí stavby spíšu zmluvné strany ihneď po skončení stavebných prác a dodávok na základe písomnej výzvy zhotoviteľa. Zhotoviteľ sa zaväzuje vyzvať objednávateľa k odovzdaniu a prevzatiu diela najmenej 2 dni pred ukončením prác v zmysle predchádzajúcej vety. Zhotoviteľ môže dielo odovzdať aj skôr ako je dohodnutý termín ukončenia prác podľa tejto zmluvy, povinnosť doručiť výzvu na prebratie a odovzdanie diela, však musí byt‘ zachovaná. Ak objednávateľ odmietne podpísať preberací protokol, spíšu zmluvné strany zápis, v ktorom uvedú svoje stanoviská a ich odôvodnenie.
20. Zákazka bude zhotoviteľom odovzdaná a objednávateľom prevzatá aj v prípade, že v preberacom protokole o odovzdaní a prevzatí budú uvedené vady a nedorobky, ktoré samy o sebe ani v spojení s inými nebránia plynulej a bezpečnej prevádzke (užívaniu). Tieto zjavné vady a nedorobky musia byť uvedené v preberacom protokole o odovzdaní a prevzatí stavby so stanovením termínu ich odstránenia.

**Článok 6**

**Vyššia moc**

1. Pre účely tejto zmluvy sa za vyššiu moc považujú prípady, ktoré nie sú závislé, ani ich nemôžu ovplyvniť zmluvné strany, napr. vojna, mobilizácia, štrajk, živelné pohromy, atď.
2. Ak sa splnenie tejto zmluvy stane nemožným do 2 mesiacov od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia druhej strane.

**Článok 7**

**Ostatné ustanovenia**

1. Objednávateľ môže jednostranne odstúpiť od zmluvy ku dňu doručenia odstúpenia druhej zmluvnej strane v prípade podstatného porušenia zmluvnej povinnosti zhotoviteľom zmysle Obchodného zákonníka. Za podstatné porušenie zmluvnej povinnosti sa považuje najmä:
	* 1. zhotoviteľ nie je oprávnený na vykonanie činnosti, ktorá je predmetom tejto zmluvy,
		2. zhotoviteľ spôsobil v mieste výkonu diela škodu,
		3. zhotoviteľ nezačal vykonávať práce v termíne podľa tejto zmluvy, a to ani po uplynutí primeranej dodatočnej lehoty poskytnutej objednávateľom zhotoviteľovi na začatie realizácie diela,
		4. zhotoviteľ je v omeškaní s plnením povinnosti, ktorá predstavuje podstatné porušenie jeho zmluvnej povinnosti v zmysle Obchodného zákonníka, najmä je v omeškaní s riadnym ukončením diela o viac ako 2 dni,
		5. zhotoviteľ napriek písomnému upozorneniu objednávateľa nedodržiava kvalitu zhotovovania diela a objednávateľom zistené vady neodstráni v dohodnutých termínoch z dôvodov na strane zhotoviteľa,
		6. zhotoviteľ vykonáva dielo v rozpore s podmienkami dohodnutými v zmluve, všeobecne záväznými právnymi predpismi, technickými normami alebo pokynmi objednávateľa,
		7. zhotoviteľ zadá dielo ako subdodávku alebo postúpi zákazku inému zhotoviteľovi alebo inej osobe bez súhlasu objednávateľa,
		8. zhotoviteľ poruší povinnosti pri vykonávaní diela dohodnuté v tejto zmluve a napriek písomnému upozorneniu nezjedná nápravu,

Právo na náhradu škody tým nie je dotknuté.

1. Zhotoviteľ môže jednostranne odstúpiť od zmluvy ku dňu doručeniu odstúpenia druhej strane v prípade podstatného porušenia zmluvnej povinnosti objednávateľom v zmysle Obchodného zákonníka. Za podstatné porušenie zmluvnej povinnosti sa považuje, ak objednávateľ neodovzdal miesto vykonania diela v stave spôsobilom na realizáciu diela.

**Článok 8**

**Záverečné ustanovenia**

1. Práva a povinnosti oboch zmluvných strán, pokiaľ nie sú upravené touto zmluvou, sa riadia Obchodným zákonníkom a súvisiacimi všeobecne záväznými právnymi predpismi.
2. Akékoľvek zmeny a doplnky tejto zmluvy je možné uskutočniť len formou písomného dodatku k tejto zmluve podpísaného oboma zmluvnými stranami, ktorý bude neoddeliteľnou súčasťou tejto zmluvy.
3. Táto zmluva je platná dňom podpisu zmluvných strán a účinná nasledujúci deň po jej zverejnení v Centrálnom registri zmlúv.
4. Práva a povinnosti z tejto zmluvy o dielo predchádzajú aj na prípadných právnych nástupcov obidvoch zmluvných strán.
5. Prílohou tejto zmluvy, ktorá tvorí jej neoddeliteľnú súčasť je:

 – príloha č. 1: - Výkaz/výmer, stanovenie cien - špecifikácia položiek stavebných prác,

 , zo dňa ....................

1. Táto zmluva je vyhotovená v **dvoch vyhotoveniach**, z ktorých objednávateľ a zhotoviteľ obdržia po jej podpise po jednom vyhotovení.
2. V prípade, že niektoré ustanovenia tejto zmluvy sa stanú nevykonateľnými alebo neúčinnými, alebo v prípade, ak táto zmluva obsahuje medzery, nie je tým dotknutá platnosť ostávajúcich ustanovení. Na mieste neúčinného alebo nevykonateľného ustanovenia platí ako dojednané také ustanovenie, ktoré najviac zodpovedá zmyslu a účelu neúčinného ustanovenia. V prípade medzier platí ako dojednané ustanovenie také ustanovenie, ktoré zodpovedá tomu, čo by bolo podľa zmyslu a účelu tejto zmluvy dojednané, keby na to zmluvné strany pamätali. Ak akékoľvek ustanovenie tejto zmluvy bude vyhlásené za neplatné alebo neuplatniteľné na príslušnom súde Slovenskej republiky, takéto vyhlásenie nebude mať vplyv na platnosť, účinnosť a/alebo uplatniteľnosť ďalších ustanovení tejto zmluvy a zmluvné strany sa zaväzujú v prípade potreby ho nahradiť príslušným platným ustanovením.
3. Ukončením tejto zmluvy nezanikajú neuspokojené nároky objednávateľa voči zhotoviteľovi a ani tie ustanovenia tejto zmluvy, ktoré vzhľadom na svoju povahu majú trvať aj po zániku tejto zmluvy.
4. Zmluvné strany vyhlasujú, že si zmluvu pred jej podpisom prečítali, obsahu porozumeli, je vyjadrením ich pravej a slobodnej vôle, neuzatvárajú ju v tiesni za nápadne nevýhodných podmienok, na znak čoho ju podpisujú.

Príloha č. 1 - Ocenený výkaz/výmer, stanovenie cien - špecifikácia položiek stavebných prác,

V Ružomberku, dňa V ........................... , dňa ..........

Objednávateľ: Zhotoviteľ:

Katolícka univerzita v Ružomberku .....................................................

.................................................. .......................................................

doc. Ing. Jaroslav Demko, CSc.

rektor univerzity konateľ / majiteľ